
A Dél-Dunántúl politikai törésvonalai a parlamenti választások tükrében

A választási földrajz témakörében a Dél-Dunántúl sajátos politikai tagolódását kívánom bemutatni az országos és helyi folyamatok összevetésével. A 2010-es országgyűlési választásokon erőteljes átrendeződés ment végbe Magyarország parlamenti pártstruktúrájában. Az 1990 óta domináló pártok közül több eltűnt és a helyüket új pártok foglalták el. A 2006-ban még jellemző bipoláris pártrendszer felbomlását követően 2010-ben egy harmadik erő (JOBBIK) is megjelent, ami nagy átrendeződést eredményezett az addig vezető pártok politikait térképét tekintve.
Célom a korábbi kutatások tapasztalatai és módszerei adaptálása révén, a választott régió választásföldrajzi jellemzőinek beható vizsgálatával a főbb szerkezeti vonalak meghatározása. A fő trendeket a 2006 és az utáni országgyűlési választások első fordulós eredményeinek, a választópolgárok politikai aktivitásának, és a pártpreferenciák területi különbségeinek együttese révén határoztam meg. A földrajzi egységek hierarchiájában szintenként lefelé haladva elemeztem a választási eredményeket. Településméret alapján 5000 fő feletti, 1000-5000 fő, 500-999 fő, 200-499 fő és 200 fő alatti csoportok jellemzőit hasonlítottam össze. Dolgozatomban települési szinten készítettem el a parlamentbe került pártok politikai térképeit, így sikerült meghatározni bázisterületeiket és azok időbeli alakulását. A vizsgálatok azt mutatják, hogy 2010 előtt az MSZP-SZDSZ kormányt leginkább támogató településeken ment végbe a részvételi arányok legnagyobb mértékű csökkenése. A politikai erőviszonyok átrendeződéséből pedig a FIDESZ és a JOBBIK profitált a leginkább.
A dolgozat kitér az 1990-től végbement demográfiai folyamatok választókerületekre gyakorolt hatásaira is; valamint arra, hogy az egyenlőség elvét milyen módon sikerült érvényesíteni a 2011-es választókerületek kialakítása során és milyen módon befolyásolták, illetve befolyásolják ezt napjainkban is a népmozgalmi folyamatok. Modellvizsgálatok segítségével elemeztem, hogy milyen hatása lehet az egyéni mandátumokra a most kialakított választókerületi rendszernek, valamint milyen más beosztást lehetne kialakítani egy ellenzéki szempontú koncepcióval. A kimutatást a valasztas.hu weboldal és a KSH 2011-es adatai alapján Microsoft Excel és Mapinfo programok segítségével végeztem el.



